I Oslopakke 3-avtalen var Oslo og Akershus i utgangspunktet enige om at kollektivprisene måtte bli høyere, men Oslo ombestemte seg.

Byrådet i Oslo vil bruke 141 millioner kroner over to år på å sørge for at det ikke skal bli dyrere å reise kollektivt.

Akershus sin andel er på 90 millioner. Fylkesrådmannen har ikke satt av disse pengene i sitt budsjettforslag.

– Vi vil ikke anbefale det. Vi vil prioritere andre ting som vi synes er viktigere, sier fylkesdirektør for samferdsel i Akershus, Thomas Tvedt.

Det betyr at det blir dyrere for folk i både Oslo og Akershus å reise kollektiv, hvis budsjettforslaget blir vedtatt.

Fylkesrådmann Tron Bamrud, og fylkesdirektør Thomas Tvedt med budsjettforslaget hvor det står at Akershus ikke vil være med på et spleiselag med Oslo for å holde kollektivprisene nede. Foto: Dag Aasdalen / NRK

– Miljøvennlig alternativ bør ikke bli dyrere

– SV og Oslo kommune mener det er viktig at de som reiser miljøvennlig ikke skal betale mer. De som reiser kollektivt bør slippe prisøkninger.

Det sier gruppeleder for SV i Oslo bystyre, Sunniva Holmås Eidsvoll, som håper at Oslo og Akershus kan stå sammen om dette.

– Når bompengene har blitt høyere mener jeg at det er viktig å holde kollektivprisene rimelige, sier Eidsvoll.

– Når Akershus ikke vil betale, er konsekvensene at det blir dyrere for folk å reise kollektivt, sier Sunniva Holmås Eidsvoll (SV). Foto: Oslo kommune/Sturlason

Økningen skal bidra i spleiselag

Tall fra Ruter viser at det er rundt 300.000 personer som reiser kollektivt i Oslo og Akershus hver eneste dag.

Det er også omtrent en million reiser og påstigninger på forskjellige kollektivtilbud i døgnet. Totalt reiser rundt 350 millioner passasjerer kollektivt i Oslo og Akershus i året.

Økte kollektivpriser skal gi 2,7 milliarder kroner som skal øremerkes Fornebubanen, ny sentrumstunnel i Oslo og baneløsninger på Nedre Romerike.

Det betyr 150 millioner kroner ekstra fra kollektivbillettene årlig. Nøyaktig hvor mye hver enkelt billett vil øke er ikke avgjort ennå.

I rushtiden, mellom klokken 6.30 og 09.00, samt 15.00 og 17.00, må bilister nå betale ekstra for å passere bomringen. Foto: Heiko Junge / NTB scanpix

Skal forbedre tilbudet

Oslo og Akershus styrer kollektivtrafikken sammen. Sett fra Akershus sin side er ikke prisen det viktigste.

– Vi har sett at innbyggerne først og fremst har behov for et bedre busstilbud. De trenger også større forutsigbarhet og flere avganger, sier Thomas Tvedt.

Dessuten var de to nabofylkene enige i Oslopakke 3-forhandlingene om å la passasjerene være med på å finansiere viktige utbyggingsprosjekter.

– Vi skal bygge Fornebubane og ny sentrumstunnel. Vi skal ha en baneløsning på Romerike. Vi trenger penger til disse store prosjektene og kollektivtrafikantene skal være med å betale for dette, sier Tvedt.

– Vil ikke røre prisen

Akershus SVs gruppeleder, Gjermund Skaar, mener politikerne må prøve å finne penger så det ikke skal bli dyrere for passasjerer i begge fylker å reise kollektivt.

– Her burde vi sende et signal til alle de kollektivbrukene som er i Oslo og Akershus om at vi ikke skal røre prisen. Derfor kommer nok vi til å be om at vi må finne noen løsninger, enten innenfor Akershus sine budsjetter eller innenfor Ruter sine budsjetter.